Gamla bakaríið hjá Frants sum tónleika og listadepil - Rógvi á Rógvu - Lesarin.fo
Gamla bakaríið hjá Frants sum tónleika og listadepil
Sum kunnugt er stórur tørvur á betri umstøðum til tónleikarar, lista- og filmsfólk.
Gamla bakaríið hjá Frants er bygningur í fýra hæddum, einar 600 fermetrar til støddar. Húsið stendur væl fyri á Tórsgøtu, mitt í býarhjartanum.
Tað er tíð uppá at kommunan letur tónleikarum og listafólkum karmar til at virka í
Íbúgvaratalið í Tórshavnar kommuna er næstan tvífaldað síðani síðst í 70unum, eins og tónleikurin og listin hava ment seg nógv síðani tá. Kortini er niðurstøðan, at vælvildin frá kommununi í hesum tíðarskeiði hevur verið so sum so, tí lítið og einki er gjørt fyri at nøkta tann grundleggjandi tørvin hjá listafólki og virksemi teirra: Nevniliga tryggir karmar fyri virkseminum.
Fyrst í 80unum vóru uml. 10 venjingarhøli í Gamla Skipshandlinum á keiini, sum tónleikabólkar kundu leiga. Í dag eru 8 hølir í Margarinfabrikkini, sum hýsa bæði tónleikabólkum, undirvísing o.ø. Trupult er hjá listafólki at støðast í Havn, tí ongir tryggir karmar eru at virka í. Listafólkini hava verið noydd til at flyta úr einum stað í annað við virksemi sínum. Filmsmentanin hevur ment seg nógv og hevur tørv á góðum hølisviðurskiftum. Í gamla bakaríðnum hjá Frants hevði verið rúm fyri góðum filmsverkstaði til virksemið teirra.
Bústaðir til vitjandi tónleikarar, sjónleikarar films- og listafólk
Beint vestanfyri bakaríið. standa eini lítil sethús, sum sami eigari varar av. Hesi hús kundu verið nýtt til bústað í eitt styttri ella longri tíðarskeið til listafólk, sum koma higar í arbeiðsørindum.
Ein góð loysn hevði verið at gjørt ognina hjá Frants Restorff til eitt virkishús og kveikingarstað hjá tónleikarum og øðrum listafólki.
At skapa tryggar karmar er ein grundleggjandi tørvur, sum er neyðugur at nøkta, um vit vilja hava tónleikarar og listafólk at støðast í Havn. Hetta hevði verið eitt stórt framstig og mennandi fyri listina.
Havnin skal verða høvuðsstaðurin har vit øll trívast og vilja búgva.